b'\n_START_ARTICLE_\nDemetrios Palaiologos\n_START_PARAGRAPH_\nDemetrios Palaiologos (\xce\x94\xce\xb7\xce\xbc\xce\xae\xcf\x84\xcf\x81\xce\xb9\xce\xbf\xcf\x82 \xce\xa0\xce\xb1\xce\xbb\xce\xb1\xce\xb9\xce\xbf\xce\xbb\xcf\x8c\xce\xb3\xce\xbf\xcf\x82) (1407-1470) oli Bysantin keisarin Manuel II Palaiologoksen poika. Demetrios oli Morean despootti vuosina 1428\xe2\x80\x931460. H\xc3\xa4nen velji\xc3\xa4ns\xc3\xa4 olivat keisarit Johannes VIII ja Konstantinos XI, Morean despootiti Theodoros II ja Tuomas, ja Tessalonikin despootti Andronikos._NEWLINE_Koska Demetrios oli Manuel II:n nuorimpia poikia, h\xc3\xa4nen ei koskaan oletettu p\xc3\xa4\xc3\xa4sev\xc3\xa4n keisariksi. H\xc3\xa4n oli kuitenkin eritt\xc3\xa4in kunnianhimoinen ja yritti kaikin keinoin p\xc3\xa4\xc3\xa4st\xc3\xa4 valtaan. Kun h\xc3\xa4nen is\xc3\xa4ns\xc3\xa4 antoi h\xc3\xa4nelle Limnoksen saaren hallittavaksi vuonna 1422, h\xc3\xa4n ei ottanut sit\xc3\xa4 vastaan vaan hakeutui Unkarin kuninkaan hoviin ja anoi apua velji\xc3\xa4ns\xc3\xa4 vastaan. H\xc3\xa4n palasi kuitenkin ja asettui Limnoksen saarelle vuonna 1425._NEWLINE_H\xc3\xa4nen veljest\xc3\xa4\xc3\xa4n Johannes VIII:st\xc3\xa4 tuli keisari vuonna 1425 ja Demetrios seurasi h\xc3\xa4nen mukanaan matkalle Italiaan. Tarkoituksena oli saada kirkot yhdistetty\xc3\xa4 (ks. suuri skisma). Demetrios palasi kuitenkin Kreikkaan ennen velje\xc3\xa4\xc3\xa4n ja t\xc3\xa4st\xc3\xa4 h\xc3\xa4nt\xc3\xa4 rangaistiin riist\xc3\xa4m\xc3\xa4ll\xc3\xa4 h\xc3\xa4nen oikeutensa Limnoksen saareen. H\xc3\xa4n sai hallittavakseen pienempi\xc3\xa4 kaupunkeja Mustanmeren rannalta, joihin h\xc3\xa4n ei ollut tyytyv\xc3\xa4inen. Pari vuotta my\xc3\xb6hemmin h\xc3\xa4n liittoutui turkkilaisten kanssa. Turkkilaiset piirittiv\xc3\xa4t Konstantinopolia ja vaativat, ett\xc3\xa4 Demetrioksen hallittavaksi annettaisiin kaikki Konstantinopolia ymp\xc3\xa4r\xc3\xb6iv\xc3\xa4t pienet kaupungit. T\xc3\xa4m\xc3\xa4 p\xc3\xa4\xc3\xa4ttyi kuitenkin tuloksetta._NEWLINE_Kun Johannes VIII kuoli vuonna 1448, Demetrios yritti kaapata vallan. T\xc3\xa4m\xc3\xa4kin ep\xc3\xa4onnistui, mutta Demetrioksen veli Konstantinos XI antoi Demetriokselle puolet Morean despotaatista (os. Peloponnesoksen niemimaa) jossa heid\xc3\xa4n veljens\xc3\xa4 Tuomas oli hallinnut jo kymmenen vuotta. Konstantinopolin menetyksen j\xc3\xa4lkeen vuonna 1453 Morea oli ainoa osa Bysantin valtakuntaa, joka ei ollut turkkilaisten vallassa. Pian Demetrios ja Tuomas alkoivat sotia kesken\xc3\xa4\xc3\xa4n. Tuomas voitti sis\xc3\xa4llissodan, ja Demetrioksen oli paettava Mehmed II:n luokse. Mehmed hy\xc3\xb6kk\xc3\xa4si Tuomaan kimppuun ja kukisti t\xc3\xa4m\xc3\xa4n joukot helposti. Tuomaan oli paettava perheineen Italiaan. Mehmed ei kuitenkaan antanut Moreaa Demetriokselle takaisin, koska h\xc3\xa4n "ei ollut tarpeeksi miehek\xc3\xa4s hallitsemaan mit\xc3\xa4\xc3\xa4n maata".'